Forvaltningens egne tal viser at der er penge at spare ved en sammenlægningen. - Vi bruger alt for meget tid og for mange penge på at transportere os rundt mellem 5 forskellige administrative enheder, siger Mogens Kristensen, kommunaldirektør, Vesthimmerlands Kommune. Der er tilsyneladende ikke den store uenighed om at undersøgelsen er en god idé, men når talen falder på hvor det nye rådhus skal ligge, så opstår uenigheden. - Jeg lader det være op til politikerne, siger kommunaldirektøren. Borgmesteren er dog heller ikke bleg for at pege på en matrikel centralt i Aars. - Jeg synes det vil være natuligt, når vi nu har peget på Aars, som vores hovedby, siger Jens Lauritzen, Borgmester, Vesthimmerlands Kommune. - Den tankegang kan jeg slet ikke støtte, siger Uffe Bro, socialdemokratisk medlem fra Løgstør. Han mener nemlig, at et nyt rådhus, slet ikke behøver at ligge i en by, hellere midt i kommunen. - Fremtidens rådhus bliver ikke et sted man kommer, men sender sine ting på mail. Hvis man endelig har et ærinde, så kører man og så er det jo ligegyldigt hvor rådhuset ligger, siger Uffe Bro. I morgen vedtager kommunens økonomiudvalg sandsynligvis at sætte en undersøgelse i gang, der skal be- eller afkræfte forvaltningens formodning om, at der er penge at spare ved en sammenlægning. For kommunaldirektøren ligger der mere end økonomiske grunde bag. - Med 5 forskellige lokaliteter er det stort set umuligt at lave en fælles kultur for kommunen som arbejdsplads. Det vil blive nemmere, med et stort rådhus, siger Mogens Kristensen.

Opsummering:
Forvaltningen i Vesthimmerlands Kommune indstiller nu til politikerne, at det skal undersøges om det kan betale sig at bygge et stort samlet rådhus. Den mener nemlig der er penge at spare.